**Globalización si, pero a vaquiña polo que vale**

Alba Chouza

Universidade de Santiago de Compostela

G5061202: Conceptos fundamentais de teoría literaria e literatura comparada — Grupo Expositivo 2

Dr. Paulo Gatica

20 de maio de 2021

**Globalización si, pero a vaquiña polo que vale**

Non hai ningunha dúbida de que actualmente vivimos nunha sociedade na que os avances tecnolóxicos facilitan considerablemente as diversas comunicacións intercontinentais. Como consecuencia, ante a facilidade desta comunicación, é normal que as relacións se traspasen a outros ámbitos (social, político, económico, cultural...), de aí que sexa tan difícil atopar lugares non globalizados.

Ante unha entrada de diversa información que non era coñecida previamente, sempre se tende a esquecerse do propio, e por desgraza, moita xente tende a pensar que o seu é inferior ao que provén do exterior. Claramente, isto afecta á literatura, xa que, ao ter un acceso sinxelo a calquera libro e autor, aprenderemos trazos culturais da nación que lle corresponde ao marco do autor. Desta maneira, a cultura do pobo estará internacionalmente representada cara ao exterior por un pequeno grupo de obras e autores. Non obstante, aínda que moita xente pensa que esa representación de obras abarca toda a cultura dese lugar, non é así.

Segundo Fernando Ortiz, o proceso de transculturalización non se ve como unha relación unidireccional e unilateral establecida dunha cultura hexemónica dominante, senón como unha interacción creativa entre as diversas entidades culturais e que desencadea un proceso de selección, transformación e creación entre ambas que chega incluso á xeración dunha nova entidade que comprende creativamente elementos das dúas instancias previas ao contacto. Nestes intercambios transculturais, os intercambios realízanse masivamente e dun xeito veloz.

Debido a que se busca unha comprensión global, téndese a unha a homoxeneización e comézase unha busca pola dominación cultural, tal como di Rebecca E. Biron en *Globalización*[[1]](#footnote-1).

Respecto ao Estado-nación que comenta Biron, se a globalización desencadea unha ausencia de fronteiras e límites isto podería traer consigo numerosos problemas, xa que introduciríamos nunha mesma fronteira diferentes pobos e etnias, que actualmente están separados e cuxas tradicións, tanto históricas como culturais son incompatibles. Se forzamos a tantas persoas con relixión e costumes diferentes (e en moitos casos completamente opostas) a convivir, habería moitos conflitos sociais.

É importante ter en conta que por moi internacional que se nos venda a globalización, chegados a un punto, acaba reforzando unha determinada cultura en específico, que, non é casualidade que se corresponda cunha visión imperialista á par que occidental.

Ante a loita por una dominación cultural, existe a posibilidade de que un pobo ou colectivo, busque impoñer pola forza a súa cultura, pensamento, relixión… Esta situación dáse na obra de Donato Ndongo, *Las tinieblas de tu memoria negra[[2]](#footnote-2)*. Nesta obra podemos apreciar como uns suxeitos occidentais tratan de impoñer os seus costumes e a súa relixión, creando problemas entre os propios habitantes das tribos. Os colonizadores intentan transmitirlles aos colonizados que as súas tradicións son inferiores e que deben adaptarse ás que se lles están a impoñer. Desencadéase así a colonización do imaxinario, xa que se lles prohibe aos colonizados continuar coas súas tradicións e continuar coa súa propia cultura. Ademais, usan a educación cara aos máis pequenos para implantarlles a lingua dos colonizadores, que non é a súa, e os seus valores culturais.

Nestes casos atopámonos cunha situación semellante ao da globalización, xa que sempre vai a haber quen pense que debemos adaptarnos ao que provén de fóra, e quen defende o amor polo propio e pola tradición. Para referirse á complexa mestura de rexeitamento e atracción que se produce na relación entre “colonizadores” e “colonizados”, Homi Bhabha propón o concepto de “ambivalencia”. Se intentamos comprender o punto de vista do suxeito colonizado vemos que se atopa coa visión que o colonizador quere impoñer, pero, por outra banda, tamén mantén o seu propio punto de vista coas súas tradicións, polo que posúen unha “visión dobre” (concepto acuñado por Homi Bhabha[[3]](#footnote-3)).

A literatura da época recolle estes acontecementos coloniais: “en términos prácticos, lo que he llamado antes «lectura en contrapunto», significa aproximarse a un texto sabiendo qué supone que un autor muestre, por ejemplo, que una plantación colonial de azúcar es importante para mantener un particular estilo de vida en Inglaterra”[[4]](#footnote-4). Said fala da conexión e da relación entre literatura e a orde colonial, xa que para el, a literatura non se podería explicar sen esta orde colonial. Tamén fala da resistencia dos colonizados cara os colonizadores: “la lectura en contrapunto debe registrar ambos procesos, el del imperialismo y el de la resistencia” [[5]](#footnote-5).

Como consecuencia da colonización, atopámonos coa figura do subalterno, tratada como socialmente inferior e coa imposibilidade de espallar a súa situación, estando completamente oprimido. Spivak trata a noción de subalterno na súa obra “*¿Puede el subalterno hablar?*”, pero, introduce tamén a subalternidade con respecto á muller.

Podemos ver unha clara similitude entre a relación colonizadores/colonizados e entre home/muller. Hélène Cixous en “*La risa de la medusa. Ensayos sobre la escritura*”[[6]](#footnote-6) trata a oposición entre actividade e a pasividade, correspondéndolle á muller a pasividade. Na filosofía, como propón de exemplo, atopámonos con que o número de mulleres filósofas é practicamente inexistente, sobre todo se nos remontamos a uns anos máis atrás. Quere iso dicir que as mulleres antes non pensaban? Claramente o tema da educación foi durante moito tempo inalcanzable para as mulleres, por moito que o intentasen, pero estas eran forzadas a permaneceren nesta pasividade.

A figura subalterna respecto ao xénero, tamén se dá no ámbito familiar, xa que a figura de poder estará sempre representada pola figura do pai, posto que é “quen leva os pantalóns”. Nesta situación o papel da muller volve a remitirse á pasividade e a submisión, xa que non hai sitio para ela na toma das decisións, e como di Spivak: “o la mujer es pasiva o no existe”[[7]](#footnote-7).

No caso da relación entre colonizador e colonizado, as diferenzas de base que atopamos son as da relixión, os costumes, as tradicións, o idioma... Pola contra, no caso da muller como o ámbito social é practicamente similar, para reforzar a súa inferioridade daranse como xustificación as diferenzas biolóxicas e os seus comportamentos.

Como establece Carl Gustav Jung[[8]](#footnote-8), hai unha distinción entre inconsciente persoal e inconsciente colectivo, sendo o segundo innato a todas as persoas. Neste caso tamén podemos entrever unha clara loita entre ambos, xa que como o inconsciente colectivo é innato, obriga a reprimir determinados pensamentos do inconsciente persoal que non son compatibles.

Finalmente, tras ver diversos exemplos onde atopamos unha figura que, ao pensar que é superior trata de impoñerse e someter ao resto, debemos aprender á respectar todas as diversidades, ben sexan respecto á lingua, ao xénero, aos costumes, tradicións... Malia que un individuo ou un grupo deles pensen que o seu é mellor, deben respectarse todas e cada unha das diferenzas, e baixo ningún concepto eliminalas, xa que non hai ningunha argumentación que xustifique que unhas culturas sexan superiores ou inferiores a outras. Debido a que, como xa vimos historicamente, os colonizadores sempre teñen todo o apoio, temos que pensar máis no punto de vista dos colonizados, xa que son os que sofren e os que son reprimidos.

Todas as tradicións vanse modificando co paso do tempo, ao írense adaptando á época actual, polo que debemos gozar das diferentes perspectivas existentes. Ter varias perspectivas e varios puntos de vista, máis alá de ser contraproducentes, é enriquecedor. “O saber é poder”, así que, aprendamos todo o que poidamos, e conservemos as tradicións, xa que son únicas.

Número de palabras: 1.369

1. Rebecca E. Biron, *Globalización*, p. 118. [↑](#footnote-ref-1)
2. Donato Ndongo, *Las tinieblas de tu memoria negra*, p.46. [↑](#footnote-ref-2)
3. Homi K. Bhabha, *El mimetismo y el hombre*, pp. 114-115. [↑](#footnote-ref-3)
4. Edward W. Said, *Cultura e imperialismo*, p. 121. [↑](#footnote-ref-4)
5. Edward W. Said, *Cultura e imperialismo*, p. 122. [↑](#footnote-ref-5)
6. Hélène Cixous, *La risa de la medusa. Ensayos sobre la escritura*, pp. 14-15. [↑](#footnote-ref-6)
7. Hélène Cixous, *La risa de la medusa. Ensayos sobre la escritura*, pp. 14-15. [↑](#footnote-ref-7)
8. Carl Gustav Jung, *Arquetipos e inconsciente colectivo*, p. 10. [↑](#footnote-ref-8)